Xbe cꞌa ri Jesús ri pa juyuꞌ rubinan Olivos.
Jacꞌa tok xsakar-pe chucaꞌn kꞌij,
xtzolij chic pa racho ri Dios,
y chi jun tinamit xquimol-apu-quiꞌ riqꞌuin,
y rijaꞌ xtzꞌuyeꞌ richin yerutijoj.
Jacꞌariꞌ tok ri achiꞌaꞌ fariseos y ri achiꞌaꞌ qꞌuiy queteman chirij ri ley quicꞌamon-pe jun ixok ri xilitaj chi najin riqꞌuin mac riqꞌuin jun achi,
y xquipabaꞌ pa nicꞌaj chuvech ri Jesús,
y quireꞌ xquiꞌij che:
Tijonel,
ri jun ixok reꞌ najin riqꞌuin mac riqꞌuin jun achi tok xilitaj.
Roj keteman chi ri ley ri xuyaꞌ ri Dios che ri Moisés nuꞌij chi ri ixokiꞌ quireꞌ yebano,
nicꞌatzin chi yekacꞌak che abaj richin yekacamisaj.
Jacꞌa rat,
¿achique naꞌij?
xechaꞌ che.
Quiriꞌ xquiꞌij ri achiꞌaꞌ riꞌ che ri Jesús,
xaxe roma nicajoꞌ chi nika pa quikꞌaꞌ,
richin quiriꞌ yetiquer niquisujuj.
Jacꞌa ri Jesús xa xluque-ka pan ulef,
nitzꞌiban riqꞌuin ruvi-rukꞌaꞌ pan ulef.
Pero ri achiꞌaꞌ riꞌ roma man yetaneꞌ ta ka chi niquicꞌutuj-apu che ri Jesús ri achique niꞌan che ri ixok,
romariꞌ ri Jesús xpaꞌeꞌ y xuꞌij:
Si cꞌo jun chive rix man jun mac rubanon,
jariꞌ ticꞌako ri naꞌey abaj chirij ri ixok reꞌ,
xchaꞌ chique.
Jacꞌariꞌ xluqueꞌ chic ka,
y xtzꞌiban chic ka pan ulef.
Jacꞌa ri yesujun chirij ri ixok,
tok xquicꞌaxaj ri xuꞌij ri Jesús,
xquina-ka pa cánima chi rijeꞌ xa ebanoy mac.
Roma cꞌa riꞌ,
chi jujun chi jujun xeꞌel-e.
Naꞌey xebe ri más eriꞌj chic y cꞌajariꞌ xeꞌel-e ri más cꞌa acꞌolaꞌ na.
Ruyon chic ri ixok xcꞌujeꞌ can chuvech ri Jesús.
Xpaꞌeꞌ cꞌa ri Jesús,
y quireꞌ xucꞌutuj che ri ixok:
¿Achique xbanataj quiqꞌuin ri ecꞌamayon-pe avichin?
¿Man jun chic xcanaj can richin nrojoꞌ yarucamisaj?
xchaꞌ ri Jesús.
Man jun chic,
xchaꞌ ri ixok.
Jacꞌariꞌ xuꞌij ri Jesús che:
Nis-ta yin man nin-ij ta chi cacamises;
catzolij cꞌa y man taꞌan chic mac,
xchaꞌ.